D.J. Opperman (1914-1985), was vanaf 1960 tot met sy aftrede in 1979 verbonde aan die Departement Afrikaans en Nederlands aan die Universiteit van Stellenbosch. As dosent en studieleier het hy verskillende generasies studente ingelei in die geheime van die Afrikaanse en wêreldletterkunde; as dosent het hy ook 'n 'Letterkundige Laboratorium' begin waarin hy jong skrywers en kritici begelei het. As digter het hy nege grensverskuiwende digbundels en drie belangrike versdramas gepubliseer; as akademikus het hy een van die belangrikste studies oor die Dertigers en 'n hele aantal invloedryke opstelle gepubliseer; as literêre rolspeler het hy verskillende bloemlesings gepubliseer (waaronder die verskillende uitgawes van Groot Verseboek 'n belangrike kanoniseringsinstrument in die Afrikaanse poësie geword het) en as keurder het hy vir uitgewerye 'n groot rol gespeel in die vorming van talle digters.